32004L0105
L 319/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2004/105/ЕО НА КОМИСИЯТА
от 15 октомври 2004 година
за определяне на формите за официални фитосанитарни сертификати или сертификати за реекспорт, придружаващи растенията, растителните продукти и другите предмети, изброени в Директива 2000/29/ЕО на Съвета, идващи от трети страни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 13а, параграф 4, буква а) от нея,
като има предвид, че:
(1)
Съгласно Директива 2000/29/ЕО растенията, растителните продукти или други предмети, изброени в посочената директива, идващи от трети страни, по принцип трябва да бъдат придружавани от оригинала на изисквания „фитосанитарен сертификат“ или „фитосанитарен сертификат за реекспорт“ (наричани по-долу „сертификатите“).
(2)
Международната конвенция за защита на растенията (МКЗР) от 6 декември 1951 г., сключена в Организацията на ООН по прехрана и земеделие (ФАО), определя в приложенията образците, като представят стандартното съдържание и формат, които трябва да бъдат спазвани при подготовката и издаването на тези сертификати.
(3)
Международната конвенция за защита на растенията (МКЗР) съществено бе променена през 1979 и 1997 г. Вследствие на тези изменения бяха одобрени различни форми на сертификати, които да придружават растенията, растителните продукти и другите предмети, когато участват в международния транспорт.
(4)
Въпреки че измененията на Международната конвенция за защита на растенията (МКЗР) все още не са влезли в сила, Резолюция 12/97 на 29-ата сесия на Конференцията на ФАО позволява използването на променените сертификати, като алтернатива или на доброволни начала, от страните по Международната конвенция за защита на растенията (МКЗР), които ги приемат. Беше установено, че много от страните по Международната конвенция за защита на растенията (МКЗР) вече използват тези сертификати въз основа на формите, представени като приложение към МКЗР, съгласно измененията от 1997 г.
(5)
Трябва да бъдат определени формите на сертификатите, които да придружават растенията, растителните продукти и другите предмети, за внос в Общността.
(6)
Националните организации за защита на растенията обикновено задържат сертификатите в големи количества. Подходящо е да се определят правила за използване на сертификатите, основани на образците съгласно приложенията към МКЗР, съгласно измененията от 1979 г., в продължение на преходен период.
(7)
Мерките, регламентирани с настоящата директива, са в съответствие със становището на Постоянния фитосанитарен комитет,
ПРИЕ НАСТОЯЩАТА ДИРЕКТИВА:
Член 1
1. За целите на член 13, параграф 1, точка ii) от Директива 2000/29/ЕО, държавите-членки възприемат официални „фитосанитарни сертификати“ или „фитосанитарни сертификати за реекспорт“ (наричани по-долу „сертификатите“), придружаващи растенията, растителните продукти и другите предмети, изброени в част Б от приложение V към Директива 2000/29/ЕО, идващи от трети страни, от Международната конвенция за защита на растенията (МКЗР), издадени в съответствие с образците, представени в приложение I.
2. Държавите-членки приемат само сертификати, в съответствие с параграф 1, при условие че са били попълнени като са взети под внимание Международните стандарти на ФАО за фитосанитарните мерки № 12 относно указанията за фитосанитарни сертификати.
Член 2
Държавите-членки възприемат сертификатите, издадени в съответствие с образците, определени в приложение II до 31 декември 2009 г.
Член 3
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, най-късно до 31 декември 2004 г. Те предоставят на Комисията текстовете на тези разпоредби и таблицата на съответствието между тези разпоредби и настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 4
Настоящата директива влиза в сила на двадесетия ден след датата на публикуването ѝ в Официален вестник на Европейските общности.
Член 5
Адресати на настоящата директива са държавите-членки.
Съставено в Брюксел на 15 октомври 2004 година.